3 หุ้นเดินเรือบวกแรง! TTA นำทีมพุ่ง 11% รับค่าระวางนิวไฮ-ขาขึ้นยาว 2 ปี
3 หุ้นเดินเรือบวกแรง! TTA นำทีมพุ่ง 11% รับค่าระวางนิวไฮรอบ 10 ปี-ขาขึ้นยาว 2 ปี
3 หุ้นเดินเรือบวกแรง! TTA นำทีมพุ่ง 11% รับค่าระวางนิวไฮรอบ 10 ปี-ขาขึ้นยาว 2 ปี
22 มี.ค. 2564

ผู้สื่อข่าวรายงานว่า ราคาหุ้นบริษัท โทรีเซนไทย เอเยนต์ซีส์ จำกัด (มหาชน) หรือ TTA ล่าสุด ณ เวลา 10.16 น. อยู่ที่ระดับ 11.30 บาท ปรับตัวขึ้น 1.10 บาท หรือ 10.78% ด้วยมูลค่าการซื้อขาย 549.49 ล้านบาท
ขณะเดียวกันบริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 13.40 บาท ปรับตัวขึ้น 0.70 บาท หรือ 5.51% ด้วยมูลค่าการซื้อขาย 104.99 ล้านบาท และบริษัท อาร์ ซี แอล จำกัด (มหาชน) หรือ RCL อยู่ที่ระดับ 26.25 บาท ปรับตัวขึ้น 0.25 หรือ 0.96% ด้วยมูลค่าการซื้อขาย  69.24 ล้านบาท
ทั้งนี้ราคาหุ้นในกลุ่มเดินเรือปรับตัวเพิ่มขึ้นหลังจาก ดัชนีค่าระวางเรือปรับตัวขึ้น ซึ่งจะส่งผลดีต่อผลประกอบการของบริษัทในไตรมาส 1/64 ขณะที่นักวิเคราะห์ยังมีมุมมองที่คาดว่าค่าระวางจะอยู่ในระดับสูงไปอีก 1-2 ปี ด้าน บล.โกลเบล็ก ระบุในบทวิเคราะห์ (22 มี.ค.2564) ดัชนีค่าระวางเรือปรับตัวขึ้น TTA , PSL, RCL ได้ประโยชน์
ขณะที่ บล.เคทีบีเอสที มองแนวโน้มค่าระวางที่คาดว่าจะอยู่ในระดับสูงในระยะยาว โดย ดัชนี BSI index ซึ่งเป็นดัชนีค่าระวางเรือขนาดเล็ก ได้ปรับตัวขึ้นมาถึง 106% นับตั้งแต่ต้นปี โดยปัจจุบันอยู่ที่ระดับ 2,114 จุด (+180% จากช่วงเดียวกันเมื่อปีก่อน, +47% จากเดือนก่อน
ด้าน บล.ฟินันเซีย ไซรัส ระบุในบทวิเคราะห์ฯแนะ “ซื้อ” TTA โดยมองว่าบริษัท พร้อมจะ Turnaround พลิกเป็นกำไรในปี 2564 เป็นต้นไป จากธุรกิจเรือเทกองและธุรกิจบริการนอกชายฝั่งซึ่งเป็น 2 ใน 3 ธุรกิจหลักของบริษัท โดยในธุรกิจเรือเทกองมีแนวโน้มแข็งแกร่งจากปริมาณกองเรือทั่วโลกในช่วง 2 ปีนี้ที่คาดว่าจะเติบโตเพียง 1-2.6% เติบโตต่ำกว่าปริมาณการค้าสินค้าเทกองที่คาดโต 4% ตามการฟื้นตัวของเศรษฐกิจโลก ช่วยหนุนอัตราค่าระวางให้สูงต่อเนื่อง บริษัทยังเตรียมซื้อเรือ 2-3 ลำในปีนี้เพื่อรองรับความต้องการที่มีสูง
ขณะที่ธุรกิจบริการนอกชายฝั่งมี Backlog แล้วสูงถึง US$190 ล้านเหรียญ (ราว 5.8 พันลบ.) ทยอยส่งมอบในปี 2564-2565 และปีนี้ไม่มีเรือเข้าอู่แห้ง โดยคาดปี 2564 พลิกเป็นกำไร 754.0 ล้านบาท และโตต่อเนื่อง 19.5% จากช่วงเดียวกันเมื่อปีก่อน ในปี 2565 บริษัทมีฐานะทางการเงินแข็งแกร่ง เงินสดและเงินลงทุนมีกว่า 7 พันล้านบาท หรือ 4.22 บาท/หุ้น ประเมินราคาเป้าหมายปี 2564 ที่ 12 บาท (PBV 1.3 เท่า)
อีกทั้ง บล.ดีบีเอส วิคเคอร์ส ระบุในบทวิเคราะห์ ว่า PSL ราคามีโอกาสปรับตัวขึ้นต่อ โดยอัตราค่าระวางเรือเทกองทำสถิติสูงสุดในรอบ 10 ปี และคาดจะเป็นทิศทางเช่นนี้ในช่วงปี 64-65 บริษัทมีเรื่องราวของการฟื้นตัวอย่างแท้จริง เพราะคาดว่าจะพลิกมาเป็นกำไรเป็นปีแรกในรอบ 9 ปีทีเดียว (ยกเว้นปี 61) จากปี 63 ที่มีขาดทุนจากธุรกิจหลัก (Core Losses) ที่ 601 ล้านบาท คาดว่าปี 64 และ 65 จะพลิกกลับมาเป็นกำไรหลักถึง 1.3 และ 1.7 พันล้านบาท ตามลำดับ ให้ราคาพื้นฐานเป็น 13.60 บาท (P/BV ที่ 1.85 เท่า)